Jou Whopper kry dalk 'n nuwe braaier | Netwerk24
Deur Hanlie Stadler 04 Desember 2019 13:06
Burger King se Whopper-burger.
Jou Whopper-burger gaan dalk eersdaags in Suid-Afrika deur 'n ander maatskappy "gebraai" word.
Grand Parade Investments (GPI) het op Sens bevestig dat hy onderhandel oor die verkoop van 'n "wesenlike belang" in Burger King Suid-Afrika.
Hassen Adams, uittredende voorsitter van GPI, het onlangs in sy voorsittersverslag gesê GPI wil die grootste deel van Burger King verkoop ten einde weer slegs 'n beleggingsbeheerfirma te word, eerder as een wat ondernemings self bedryf.
GPI besit die meesterlisensie vir Burger King in die land.
GPI se aandeelprys het met byna 7% geval tot die laagste vlak in byna drie weke nadat die nuus bekend geword het. Dit het daarna effens herstel en was teen 12:00 R3,70.
GPI het die eerste tak van Burger King in 2013 in Kaapstad geopen. In die afgelope boekjaar was Burger King, met 'n wins van R11,7 miljoen, vir die eerste keer tot dusver winsgewend.
GPI het sy sukses met Burger King probeer naboots deur in 2016 Dunkin' Donuts en Baskin-Robbins in Suid-Afrika bekend te stel, maar dié oliebol- en roomyswinkels het net nie genoeg aftrek gekry nie. Dit is in Februarie gelikwideer.